**Tiesības iesniegt kasācijas sūdzību, ja sabiedrība – lietas dalībniece reorganizēta un nav notikusi procesuālo tiesību pārņemšana.**

**Latvijas Republikas Senāta**

**Civillietu departamenta**

**2019.gada 12.jūlija**

**RĪCĪBAS SĒDES LĒMUMS**

**Lieta Nr. C30848216, SKC-769/2019**

[ECLI:LV:AT:2019:0712.C30848216.8.L](https://manas.tiesas.lv/eTiesasMvc/eclinolemumi/ECLI:LV:AT:2019:0712.C30848216.8.L)

Senatoru kolēģija šādā sastāvā:

senators Aigars Strupišs,

senatore Dzintra Balta,

senatore Edīte Vernuša

rīcības sēdē, iepazīstoties ar SIA „Enerģētiķis” kasācijas sūdzību par Rīgas apgabaltiesas Civillietu tiesas kolēģijas 2018.gada 14.decembra spriedumu civillietā garāžu īpašnieku kooperatīvās sabiedrības „Enerģētiķis” prasībā pret [pers. A] par vienošanās atzīšanu par spēkā neesošu, īpašuma tiesību atzīšanu uz nekustamo īpašumu un parāda piedziņu,

**konstatēja**

[1] Ar Rīgas apgabaltiesas Civillietu tiesas kolēģijas 2018.gada 14.decembra spriedumu noraidīta garāžu īpašnieku kooperatīvās sabiedrības „Enerģētiķis” prasība [pers. A] par vienošanās atzīšanu par spēkā neesošu, īpašuma tiesību atzīšanu uz nekustamo īpašumu un parāda piedziņu.

[2] Par minēto spriedumu SIA „Enerģētiķis” iesniegusi kasācijas sūdzību un civillieta nosūtīta izskatīšanai Senātā.

[3] Iepazinusies ar iesniegto kasācijas sūdzību, senatoru kolēģija atzīst, ka tā kopā ar lietu nosūtāma apelācijas instances tiesai likumā noteikto darbību izpildei.

Atbilstoši Civilprocesa likuma 450.panta pirmajai daļai apelācijas instances tiesas spriedumu (papildspriedumu) lietas dalībnieki var pārsūdzēt kasācijas kārtībā.

No lietas materiāliem redzams, ka kasācijas sūdzību iesniegusi persona, kura nav lietas dalībniece.

SI  „Enerģētiķis” iesniegusi kasācijas sūdzību, norādot, ka garāžu īpašnieku kooperatīvā sabiedrība „Enerģētiķis” ir reorganizēta, taču atbilstoši Civilprocesa likuma 77.pantam nav lūgusi lietā to aizstāt ar SIA „Enerģētiķis”.

Neskatoties uz to, ka, pārveidošanas ceļā reorganizējot garāžu īpašnieku kooperatīvo sabiedrību „Enerģētiķis” par SIA „Enerģētiķis”, iegūstošajai sabiedrībai ir saglabāts pārveidojamās sabiedrības reģistrācijas numurs, tā saskaņā ar Kooperatīvo sabiedrību likuma 89.panta ceturto daļu uzskatāma par jaunu sabiedrību un lietā ir nepieciešama puses procesuālo tiesību pārņemšana.

Ņemot vērā Kooperatīvo sabiedrību likuma 89.panta ceturto daļu, lietas dalībniece garāžu īpašnieku kooperatīvā sabiedrība „Enerģētiķis” beigusi pastāvēt, un tās procesuālo tiesību pārņemšana lietā nav notikusi.

Līdz ar to konkrētajā gadījumā uz SIA „Enerģētiķis” nav attiecināmas Civilprocesa likuma 450.panta pirmajā daļā noteiktās tiesības pārsūdzēt apelācijas instances tiesas spriedumu kasācijas kārtībā.

Ja kasācijas sūdzību iesniegusi persona, kas nav lietas dalībnieks, Civilprocesa likuma 450.panta pirmajā daļā noteiktais rada patstāvīgu pamatu to atteikt pieņemt. Šādā gadījumā, lemjot par kasācijas sūdzības virzību, nav piemērojama Civilprocesa likuma 453.panta sestā daļa, jo tā attiecas uz kasācijas sūdzībām, kuras iesniedzis lietas dalībnieks.

Ņemot vērā minēto, senatoru kolēģija atzīst, ka kasācijas sūdzība kopā ar lietu nosūtāma apelācijas instances tiesai likumā noteikto darbību izpildei – jautājuma par atteikšanos pieņemt kasācijas sūdzību izskatīšanai.

Pamatojoties uz Civilprocesa 464.panta sesto daļu un 450.panta pirmo daļu, senatoru kolēģija

**nolēma**

nosūtīt civillietu kopā ar SIA „Enerģētiķis” kasācijas sūdzību par Rīgas apgabaltiesas Civillietu tiesas kolēģijas 2018.gada 14.decembra spriedumu apelācijas instances tiesai likumā noteikto darbību izpildei.

Lēmums nav pārsūdzams.